b'\n_START_ARTICLE_\nCelov\xc5\xa1ka cesta\n_START_SECTION_\nNastanek in ime\n_START_PARAGRAPH_\nCesta je ena najstarej\xc5\xa1ih cest, saj je nastala na podlagi starodavnih trgovskih poti med Ljubljano in Gorenjsko; ker je vodila proti Celovcu, je bila s\xc4\x8dasoma poimenovana po tem mestu. Prvi\xc4\x8d je bilo slovensko ime za cesto zabele\xc5\xbeeno v 18. stoletju. Nem\xc5\xa1ko ime za cesto je bilo Klagenfurterstra\xc3\x9fe. V popisu iz leta 1848 je uradno slovensko ime za cesto bilo Celjov\xc5\xa1ka cesta._NEWLINE_Dana\xc5\xa1nja dol\xc5\xbeina ceste je nastala organsko: s povezovanjem obstoje\xc4\x8dih poti med Ljubljano in njenimi predmestji (\xc5\xa0i\xc5\xa1ka, Dravlje, Vi\xc5\xbemarje) ter s posledi\xc4\x8dnimi preimenovanji delov poti. S \xc5\xa1irjenjem mestne oblasti so tako pri\xc4\x8deli preimenovati poti in jih zdru\xc5\xbeevati v enotno cesto. Tako so leta 1902 v Spodnji \xc5\xa0i\xc5\xa1ki poimenovali cesto v Celov\xc5\xa1ko cesto, ki je podalj\xc5\xa1ala staro Celov\xc5\xa1ko cesto. Isto se je zgodilo leta 1913 v Zgornji \xc5\xa0i\xc5\xa1ki. Enotno \xc5\xa1tevil\xc4\x8denje zgradb ob Celov\xc5\xa1ki cesti po zaporednih teko\xc4\x8dih \xc5\xa1tevilkah je bilo izvedeno \xc5\xa1ele leta 1937 z izhodi\xc5\xa1\xc4\x8dem pri centru Ljubljane._NEWLINE_15. julija 1919 so preimenovali dotedanjo Marije Terezije cesto in del Celov\xc5\xa1ke ceste (najbli\xc5\xbeji mestnemu sredi\xc5\xa1\xc4\x8du) v Gosposvetsko cesto._NEWLINE_Med italijansko okupacijo Ljubljane je bil cesta 24. oktobra 1942 preimenovana v Gosposvetsko cesto (po Gosposvetskem polju). Po vojni so cesto preimenovali nazaj v staro ime.\n_START_SECTION_\nZgodovina\n_START_PARAGRAPH_\nNa trikotnem prostoru med zahodnim zidom kopali\xc5\xa1\xc4\x8da Ilirija, Celov\xc5\xa1ko cesto in parkom Tivoli so leta 1921 postavili Ljubljanski velesejem. Pred drugo svetovno vojno so tu organizirali ve\xc4\x8d sejmov: (Ljubljanski mednarodni vzor\xc4\x8dni velesejem) oz. ve\xc4\x8d razstav: mednarodna razstava radia in telekomunikacij, razstava umetnin na ljubljanskem velesejmu, Slovenska moderna umetnost, Razstava slovenskega novinarstva, mednarodna razstava umetni\xc5\xa1ke fotografije, ... Med vojno so prostor zasedli okupacijski vojaki (sprva Italijani, nato pa Nemci) in tu vzpostavili voja\xc5\xa1nico in intendantsko slu\xc5\xbebo za ljubljanski garnizion. 11. novembra 1944 so voja\xc5\xa1ki kompleks napadla zavezni\xc5\xa1ka letala in pri tem uni\xc4\x8dila tudi skladi\xc5\xa1\xc4\x8de nafte._NEWLINE_Med vojno pa je bila Celov\xc5\xa1ka cesta tudi presekana s zunanjim in notranjim varnostnim obro\xc4\x8dem. Notranji obro\xc4\x8d je imel stra\xc5\xbearnico pri \xc5\xbeelezni\xc5\xa1kemu prehodu, medtem ko je bil zunanji obro\xc4\x8d prehod v bli\xc5\xbeini dana\xc5\xa1nje obvoznice._NEWLINE_Leta 1955 se je Ljubljanski velesejem preselil iz \xc5\xa0i\xc5\xa1ke na dana\xc5\xa1nje Gospodarsko razstavi\xc5\xa1\xc4\x8de._NEWLINE_Zaradi vedno bolj gostega \xc5\xbeelezni\xc5\xa1kega prometa (leta 1955 so zapornice bile spu\xc5\xa1\xc4\x8dene 7 ur dnevno) so leta 1962 naredili cestni podvoz oz. \xc5\xbeelezni\xc5\xa1ki nadvoz (\xc5\xbeelezni\xc5\xa1ka proga Ljubljana - Se\xc5\xbeana d.m.) pri Tivoliju. Po kon\xc4\x8dani gradnji podhodov na Celov\xc5\xa1ki in Dunajski cesti pa so na obe cesti postavili tudi prve semaforske naprave in sicer skupaj devet._NEWLINE_1. junija 1977 so pri\xc4\x8deli z gradnjo 1680 m dolgega odseka Celov\xc5\xa1ke ceste in sicer od gostilne \xc5\xbdibert (Celov\xc5\xa1ka cesta 333) do Kosma\xc4\x8deve ceste; zgradili so \xc5\xa1tiripasovno cesto s 4 m \xc5\xa1iroko sredinsko zelenico ter stranskimi kolesarskima stezama in plo\xc4\x8dnikoma; na tem odseku so postavili tudi \xc5\xa1tiri semaforizirana kri\xc5\xbei\xc5\xa1\xc4\x8da. 23. oktobra 1978 so pri\xc4\x8deli s prenovitvijo 2.100 m dolgega odseka Celov\xc5\xa1ke ceste od Djakovi\xc4\x87evo ceste (dana\xc5\xa1nja Litostrojska cesta) do gostilne \xc5\xbdibert; raz\xc5\xa1irili so vozi\xc5\xa1\xc4\x8de na \xc5\xa1tiri pasove (nekje na pet pasov), polo\xc5\xbeili nov asfalt ter zgradili podhod za pe\xc5\xa1ce. Prenova ceste je bila potrebna zaradi na\xc4\x8drtovane gradnje obvoznice, saj so nameravali preusmeriti promet na Celov\xc5\xa1ko cesto. Prenovljeni odsek, v vrednosti 110 milijonov dinarjev, je bil odprt na dan mladosti (25. maja) 1978. V januarju/februarju 1979 so zaradi raz\xc5\xa1iritve Celov\xc5\xa1ke ceste poru\xc5\xa1ili tudi del gostilne \xc5\xbdibert. Leta 1982 je republi\xc5\xa1ka komisija za presojo nalo\xc5\xbeb odobrila gradnjo odseka severne ljubljanske obvoznice na odseku med Celov\xc5\xa1ko in Djakovi\xc4\x87evo cesto; z gradnjo so pri\xc4\x8deli naslednje leto._NEWLINE_Med slovensko osamosvojitveno vojno so bila pomembnej\xc5\xa1a kri\xc5\xbei\xc5\xa1\xc4\x8da na Celov\xc5\xa1ki cesti blokirana z improviziranimi barikadami. 27. junija 1991 je 1. oklepni bataljon 1. oklepne brigade JLA, na poti iz Vrhnike na Letali\xc5\xa1\xc4\x8de Brnik. Bataljon je proti letali\xc5\xa1\xc4\x8du napredoval v dveh kolonah; leva se je gibala po trasi Vrhnika-Log-Brezovica-Dobrova-To\xc5\xa1ko \xc4\x8delo-\xc5\xa0entvid-letali\xc5\xa1\xc4\x8de Brnik, medtem ko je desna kolona napredovala po trasi Vrhnika-avtocesta-severna in zahodna ljubljanska obvoznica-\xc4\x8crnu\xc4\x8de-Trzin-Menge\xc5\xa1-Moste-Brnik. Leva kolona je na kri\xc5\xbei\xc5\xa1\xc4\x8du Celov\xc5\xa1ke ceste in avtoceste proti Kranju, kjer so obvozili oz. prebili hitro sestavljeno barikado iz tovornih vozil (slednjo so pripadnike milice \xc5\xa1e sestavljali in je bila nedokon\xc4\x8dana) in nadaljevali pot po avtocesti._NEWLINE_Ena bolj odmevnih prometnih nesre\xc4\x8d na Celov\xc5\xa1ki cesti se je zgodila zgodaj zjutraj 5. junija 2005 v kri\xc5\xbei\xc5\xa1\xc4\x8du Celov\xc5\xa1ke in Tr\xc5\xbene ceste. Zaradi prehitre vo\xc5\xbenje, vo\xc5\xbenje pod vplivom alkohola in prevelikega \xc5\xa1tevila potnikov sta se zaletala dva avtomobila. Umrli so trije atleti, ki so se vra\xc4\x8dali iz zabave ob koncu prvega dne tekmovanja na atletskem stadionu v \xc5\xa0i\xc5\xa1ki: Matic \xc5\xa0u\xc5\xa1ter\xc5\xa1i\xc4\x8d (olimpijec), Patrik Cvetan in Nejc Lipnik, medtem ko so bili \xc5\xa1tirje hudo po\xc5\xa1kodovani._NEWLINE_V sklopu gradnje avtocestnega odseka \xc5\xa0entvid-Koseze (avgusta 2007) je bila Celov\xc5\xa1ka cesta v delu, kjer avtocesta pre\xc4\x8dka cesto, prenovljena in sicer sta bili zgrajeni priklju\xc4\x8dni cevi, stranski podhod za pe\xc5\xa1ce in kolesarje ter urejen bli\xc5\xbenji prostor, hkrati pa so uredili kri\xc5\xbei\xc5\xa1\xc4\x8de in raz\xc5\xa1irili vozi\xc5\xa1\xc4\x8de._NEWLINE_23. novembra 2009 je Mestni svet Mestne ob\xc4\x8dine Ljubljana sprejel Odlok o ob\xc4\x8dinskem podrobnem prostorskem na\xc4\x8drtu za del obmo\xc4\x8dja urejanja \xc5\xa0S 1/1-2 Stara \xc5\xa0i\xc5\xa1ka, s katerim je na\xc4\x8drtovana raz\xc5\xa1iritev Celov\xc5\xa1ke ceste in sicer na sedanje zelene povr\xc5\xa1ine ob cesti. Pri tem bi se vzpostavila na ve\xc4\x8djem delu dana\xc5\xa1nje Celov\xc5\xa1ke ceste \xc5\xa1estpasovnica. Med gradnjo soseske Celov\xc5\xa1kih dvorov so med novembrom in decembrom 2009 uredili novo kri\xc5\xbei\xc5\xa1\xc4\x8de na Celov\xc5\xa1ki cesti, ki povezuje Trg komandanta Staneta, Celov\xc5\xa1ko cesto in novonarejeno (tripasovno) povezovalno cesto v soseski (med Celov\xc5\xa1ko cesto in Cesto Ljubljanske brigade)._NEWLINE_V sklopu projekta Mre\xc5\xbea za prostor je v sodelovanju In\xc5\xa1tituta za politike prostora, Dru\xc5\xa1tva za ur\xc2\xadbano okolje \xe2\x80\x93 Odbor za lep\xc5\xa1o Staro \xc5\xa0i\xc5\xa1ko in arhitektno-urbanisti\xc4\x8dne skupine Paz!Park februarja 2011 nastal predlog za ureditev Celov\xc5\xa1ke ceste med kri\xc5\xbei\xc5\xa1\xc4\x8di z Drenikovo in Tivolsko cesto, pri \xc4\x8demer bi raz\xc5\xa1irili pe\xc5\xa1\xc4\x8dev koridor, odstranili vse ovire, postavili prednostne pre\xc4\x8dne semaforje in prehode za pe\xc5\xa1ce in kolesarje, preoblikovali kri\xc5\xbei\xc5\xa1\xc4\x8da (s \xc4\x8dimer bi zmanj\xc5\xa1ali hitrost) in uvedli mo\xc5\xbenost bo\xc4\x8dnega parkiranja ob Celov\xc5\xa1ki cesti._NEWLINE_Leta 2011 naj bi se na preostalem podro\xc4\x8dju biv\xc5\xa1e Avtomonta\xc5\xbee (med Celov\xc5\xa1kimi dvori in obvoznico) pri\xc4\x8dela gradnja Sparovega \xc5\xa0i\xc5\xa1ka centra Ljubljana, pri \xc4\x8demer bi gradnja bila zaklju\xc4\x8dena v septembru 2012. Center se bo po na\xc4\x8drtih razprostiral na povr\xc5\xa1ini 38.000 m\xc2\xb2, pri \xc4\x8demer bi bilo 32.000 m\xc2\xb2 najemnih povr\xc5\xa1in (za 90 prodajaln, gostinskih in drugih prostorov), medtem ko bi na strehi nakupovalnega sredi\xc5\xa1\xc4\x8da uredili tudi prosto\xc4\x8dasovne povr\xc5\xa1ine v velikosti 6.000 m\xc2\xb2. Po prvotnih na\xc4\x8drtih iz leta 2009 pa bi bil center neprimerno ve\xc4\x8dji (na 83.000 m\xc2\xb2), saj bi v sklopu centra zgradili trgovski del, \xc5\xa1est kinodvoran (nad trgovskim delom), hotel, poslovno stolpnico, ve\xc4\x8d manj\xc5\xa1ih trgovin, podhod pod Celov\xc5\xa1ko cesto, povezovalno cesto Celov\xc5\xa1ko in Cesto Ljubljanske brigade.\n_START_SECTION_\nPrometna obremenjenost\n_START_PARAGRAPH_\nCelov\xc5\xa1ka cesta je ena najbolj obremenjenih cest v Sloveniji, saj povezuje Gorenjsko z Ljubljano ter dalje z Dolenjsko in Primorsko. Posledi\xc4\x8dno je Celov\xc5\xa1ka cesta obremenjena z dnevnim migracijskim dotokom neljubljan\xc4\x8danov, ki se vozijo na delo v Ljubljano. Pred izgradnjo predora \xc5\xa0entvid je bil dnevni pretok vozil ocenjen na 35.000 do 40.000 vozil. Zaradi gradnje novih objektov v Stane\xc5\xbei\xc4\x8dah, pri \xc5\xa0kofovih zavodih in vzdol\xc5\xbe Celov\xc5\xa1ke ceste ter \xc5\xa1entvi\xc5\xa1kega predora pa so ocenili \xc5\xa1e dodatni pretok novih 23.000 vozil na dan._NEWLINE_Leta 2003 so namerili dnevni pretok 58.885 vozil (oz. maksimalni urni pretok je zna\xc5\xa1el 2.377 vozil) in leta 2007 60.261 vozil (na uro 2.449).\n_START_SECTION_\nBodo\xc4\x8di tramvaj\n_START_PARAGRAPH_\nPo novem Prostorskem na\xc4\x8drtu MOL (2008), kjer je opredeljeno urejanje prostora do leta 2025, naj bi bil v prihodnosti tramvaj (cestna \xc5\xbeeleznica) primarni nosilec mestnega javnega prometa v Ljubljani. Hrbtenica zasnove so glavne mestne vpadnice: poleg Celov\xc5\xa1ke \xc5\xa1e Dunajska, \xc5\xa0martinska, Zalo\xc5\xa1ka, Barjanska in Tr\xc5\xbea\xc5\xa1ka cesta, ki se zdru\xc5\xbeujejo v mestnem sredi\xc5\xa1\xc4\x8du. Celoten projekt naj bi stal okoli 2 milijardi evrov.\n_START_SECTION_\n\xc5\xa0port\n_START_PARAGRAPH_\nOb Celov\xc5\xa1ki cesti se nahaja ve\xc4\x8d \xc5\xa1portnih objektov, med katerimi so najpomembnej\xc5\xa1i v sklopu Tivolija (Hala Tivoli, Bazen Tivoli, zunanje drsali\xc5\xa1\xc4\x8de, mini golf, ve\xc4\x8d teni\xc5\xa1kih igri\xc5\xa1\xc4\x8d,...). V bli\xc5\xbeini ceste se nahaja tudi \xc5\xa0portni center Gib, teni\xc5\xa1ka igri\xc5\xa1\xc4\x8da v \xc5\xa0entvidu, \xc5\xa0portna dvorana Gimnazije \xc5\xa0entvid, ..._NEWLINE_V \xc4\x8dasu Ljubljanskega maratona del trase poteka tudi po Celov\xc5\xa1ki cesti; po Pe\xc4\x8dnikovi cesti preko Celov\xc5\xa1ke ceste in naprej po Ulici Jo\xc5\xbeeta Jame._NEWLINE_Po cesti poteka tudi kolesarska Dirka po Sloveniji.'